VSRS Sklep III DoR 55/2022
Sodna praksa Vrhovnega sodišča, 2022-05-10

Civilno-gospodarski oddelek, gospodarski senat

Franc Seljak (preds.), dr. Damjan Orož (poroč.), dr. Dunja Jadek Pensa

CIVILNO PROCESNO PRAVO - IZVRŠILNO PRAVO - ZAVAROVANJE TERJATEV

predlog za dopustitev revizije - dovoljenost predloga za dopustitev revizije - postopek zavarovanja - začasna odredba - odločanje o začasni odredbi - nedovoljena revizija - zavrženje predloga za dopustitev revizije

V postopkih izvršbe in zavarovanja je revizijo mogoče dopustiti le v omejenem obsegu kot ga določa prvi odstavek 10. člena ZIZ, zoper ostale sklepe, izdane v teh postopkih, pa revizija še vedno ni dovoljena.

V postopku izvršbe in zavarovanja se smiselno uporabljajo določbe ZPP, če ni v ZIZ ali katerem drugem zakonu drugače določeno (15. člen ZIZ). Smiselna uporaba ZPP ne pride v poštev v primeru revizije, saj revizijo izrecno ureja sam ZIZ v 10. členu.

1. Sodišče prve stopnje je zavrnilo ugovor dolžnika zoper sklep istega sodišča Zg 18/2021 z dne 20. 8. 2021, s katerim je ugodilo predlogu upnika in izdalo sklep v zavarovanje upnikove denarne terjatve do dolžnika v višini 2,070.000,00 EUR s pripadki.

2. Sodišče druge stopnje je zavrnilo pritožbo dolžnika in potrdilo sklep sodišča prve stopnje.

3. Zoper sklep sodišča druge stopnje vlaga dolžnik predlog za dopustitev revizije.

5. Do uveljavitve novele Zakona o izvršbi in zavarovanju ZIZ-L, ki je v veljavo stopila 25. 3. 2018, v postopkih izvršbe in zavarovanja revizija ni bila dovoljena.

Z navedeno novelo se je 10. člen Zakona o izvršbi in zavarovanju (ZIZ) spremenil tako, da je bila revizija (pod pogoji, ki jih določa Zakon o pravdnem postopku; ZPP) dovoljena zoper sklepe, izdane na drugi stopnji, s katerimi je pravnomočno odločeno, da se predlog za izvršbo zavrže ali zavrne. Od sprejema novele Zakona o izvršbi in zavarovanju ZIZ-M (ki se uporablja od 27. 3. 2021) pa je v prvem odstavku 10. člena ZIZ določeno, da je zoper sklep, izdan na drugi stopnji, s katerim je pravnomočno odločeno, da se predlog za izvršbo zavrže ali zavrne ali se predlogu za izvršbo ugodi, dovoljena revizija pod pogoji, ki jih določa zakon, ki ureja pravdni postopek. To pomeni, da je v postopkih izvršbe in zavarovanja, revizijo mogoče dopustiti le v omejenem obsegu kot ga določa prvi odstavek10. člena ZIZ, zoper ostale sklepe, izdane v teh postopkih, pa revizija še vedno ni dovoljena.

Sklep, izdan v obravnavani zadevi, ne spada med tiste, glede katerih bi bila revizija dovoljena.

6. V postopku izvršbe in zavarovanja se smiselno uporabljajo določbe ZPP, če ni v ZIZ ali katerem drugem zakonu drugače določeno (15. člen ZIZ). Smiselna uporaba ZPP ne pride v poštev v primeru revizije, saj revizijo izrecno ureja sam ZIZ v 10. členu. Predlagateljevo sklicevanje na prvi odstavek 384. člena ZPP zato ni utemeljeno.

7. Podlage za dovoljenost revizije v postopkih odločanja o izdaji začasne odredbe torej ni. Ta zato ne more biti niti dopuščena. Vrhovno sodišče je tako predlog za dopustitev revizije zavrglo (377. člen ZPP).

8. Senat je sklep sprejel soglasno (sedmi odstavek 324. člena ZPP).

V zvezi s postopki zavarovanja glej npr. sklep VS RS III DoR 88/2011 z dne 5. 12. 2011.

Glej npr. sklep VS RS III DoR 8/2022 z dne 16. 2. 2022.

Zakon o izvršbi in zavarovanju (1998) - ZIZ  - člen 10, 10/1, 15

Zakon o pravdnem postopku (1999) - ZPP  - člen 377

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.